Kart over McMurdo-sundet og Dry Valleys, US Government map
United States Geological Surveys målestasjon for vannføring ved Huey Creek i Taylor Valley.  Foto: United States Geological Survey 
McMurdo Dry Valleys, Landsat 7-bilde fra 18. desember 1999.  Foto: Robert Simmon, based on data provided by the NASA GSFC Oceans and Ice Branch and the Landsat 7 Science Team 
**McMurdo Dry Valleys** er en rekke av daler i Antarktis, beliggende i Victoria Land vest for McMurdo-sundet. Området omfatter mange interessante geologiske fenomener, inklusive den endorheiske sjøen Lake Vida og Onyx River, den lengste elven på det antarktiske kontinent. Det er også en av verdens mest ekstreme ørkener.

Klima
-----

McMurdo Dry Valleys har fått sitt navn på grunn av den ekstremt lave fuktigheten og mangel på snø- og isdekke. Området dekker 4 800 kvadratkilometer og danner det største relativt isfrie området på kontinentet. Dalbunnene er dekket med et løst gruset materiale, der iskiler kan forekomme.

De unike forholdene i McMurdo Dry Valleys er forårsaket av katabatiske vinder. Disse opptrer når kald, tett luft trekkes ned dalsidene av gravitasjonskrefter. Vindhastigheten kan komme opp i 320 km/t og i dragsuget fordamper all fuktighet – vann, is og snø.

Geologi
-------

Dalene skjærer gjennom en geologisk formasjon kalt Beacon sandstone. Grusen kommer tilsynelatende fra to kilder. Den første er endemorener som er dannet ved frontene på isbreene som strekker seg ned i dalene. Disse breene sublimerer hovedsakelig direkte til luften og bidrar lite til fuktighet i dalene. Den andre potensielle kilden til grus er forholdsvis uvanlig. Det antas at under perioder med istid, kan mengden med is i det nærliggende Rosshavet ha vært så stor at den har presset seg innover land og avsatt en endemorene.

Flora og fauna
--------------

Endolitiske fotosyntesiskebakterier er funnet i Dry Valleys, beskyttet fra den tørre luften inne i det relativt fuktige miljøet i fjellgrunnen. Smeltevann fra isbreene står for den viktigste kilden av næringsstoffer til jordsmonnet. Forskere anser Dry Valleys for muligens å ha det miljøet på jorda som minner nærmest om forholdene på Mars, og dermed som et viktig område for å studere mulighetene for utenomjordisk liv.

Anaerobe bakterier med metabolisme basert på jern og svovel lever i temperaturer under frysepunktet under Taylorbreen og farger isen som kommer til syne ved Blood Falls rød.

Deler av Dry Valleys ble utpekt til spesielt forvaltningsområde i Antarktis (ASMA nr. 2) i 2004.

Geografi
--------

Dry Valleys omfatter et system av et titalls daler, hvorav de tre største er Victoria Valley, Wright Valley og Taylor Valley.

Enkelte av innsjøene i Dry Valleys er blant verdens mest saltholdige sjøer, med høyere salinitet enn Assalsjøen og Dødehavet. Den mest saltholdige av alle er den lille Don Juan Pond. Lake Vida i Victoria Valley er en av de største innsjøene i området og ligger i et endorheisk bekken.

Onyx River i Wright Valley er med sin lengde på 40 kilometer den lengste i Antarktis.

Referanser
----------

1. ↑  Bockheim, J. G. (2002). «Landform and Soil Development in the McMurdo Dry Valleys, Antarctica: A Regional Synthesis» (web). *Arctic, Antarctic, and Alpine Research*. 34 (3): 308–17. doi:10.2307/1552489. Besøkt 19. januar 2010.
2. ↑  Lloyd, J. & Mitchinson, J. *The Book of General Ignorance*, s. 3–4. Faber & Faber, 2010.
3. ↑  «Study: Life in Antarctic ice may compare to Mars» Arkivert 2. februar 2009 hos Wayback Machine. Oregon State University. Besøkt 19. januar 2010.
4. ↑  John Timmer. Ancient, frozen ecosystem produces blood-red ice flows, *Ars Technica*, 16. april 2009. Besøkt 19. januar 2010.
5. ↑  Mikucki et. al. J.A. (17. april 2009). «A Contemporary Microbially Maintained Subglacial Ferrous "Ocean"». *Science*. 324 (5925): 397–400. doi:10.1126/science.1167350. Besøkt 19. januar 2010. CS1-vedlikehold: Dato og år (link)
6. ↑  Management Plan for Antarctic Specially Managed Area No. 2 – McMurdo Dry Valleys Antarktistraktatens sekretariat. Besøkt 19. januar 2010.

Eksterne lenker
---------------

* (en) McMurdo Dry Valleys – kategori av bilder, video eller lyd på Commons Rediger på Wikidata
* Detaljerte satellittbilder Arkivert 30. oktober 2008 hos Wayback Machine. Earth Observatory
* «The McMurdo Dry Valleys» Arkivert 1. april 2010 hos Wayback Machine. *Antarctic Sun*, 26. januar 2003, s. 7–21. Besøkt 19. januar 2010.
* Virtuell tur i Dry Valleys Portland State University. Besøkt 19. januar 2010.

Portal: Antarktis

|  |  |
| --- | --- |
| Oppslagsverk/autoritetsdata | VIAF **·** LCCN **·** NKC **·** GeoNames **·** GNIS **·** SCAR

 |